ועדת החינוך, התרבות והספורט, כנסת 17, פרוטוקול מספר 274, 2007-09-17 10:00

מיכאל מלכיאור: שלום לכולם.

מיכאל מלכיאור: ראשית אני רוצה לאחל לכל הנוכחים גמר חתימה טובה ושנה מוצלחת לכולם.

מיכאל מלכיאור: חשבתי שמן הנכון, למרות שזו פגרה ויחסית יש פה מעט חברי כנסת אבל מאחר וראיתי כמה דברים מדאיגים בהכנות למשחקים האולימפיים חשבתי שבכל זאת נכון לקיים את הישיבה עכשיו כדי שלא יהיה חס ושלום עיכוב מצד המדינה לגבי ההכנות האולימפיות.

מיכאל מלכיאור: ישבתי עכשיו עם יושב ראש הוועד האולימפי שאנחנו מברכים אותו במיוחד לשנה מוצלחת.

מיכאל מלכיאור: השנה הזאת תשס"ח היא השנה האולימפית ויש לנו הרבה מאוד ציפיות מהשנה הזאת ומהתוצאות הספורטיביות שלה.

מיכאל מלכיאור: אני רוצה להגיד דבר שמאוד מפריע לי ושזה לא כרגע הזמן לטפל בו ביסודיות.

מיכאל מלכיאור: אנחנו מתרכזים בישיבה הזאת בשאלה של המשחקים האולימפיים וההכנות וההישגים השנה אבל צריכים לדעת שאנחנו, בקושי אני יכול להגיד מדינת העולם השלישי כי גם בעולם השלישי משקיעים היום בספורט יותר ממה שאנחנו משקיעים, בתשתיות של ספורט וכו'.

מיכאל מלכיאור: אנחנו פשוט פושעים מהיום הראשון שהילדים בבית הספר, כבר שנים שאנחנו לא בונים אולמות ספורט, מגרשי ספורט בבתי הספר שזה דבר פשוט שהיה גם במדינת ישראל.

מיכאל מלכיאור: היום חסרים 1750 אולמות ספורט, אין מגרשים.

מיכאל מלכיאור: אין מתקנים גם לספורט פעיל שאפשר להתמודד ברמה אירופאית או ברמה עולמית.

מיכאל מלכיאור: בשום נושא אין כמעט תשתית לעשיית תחרויות של אליפות אזורית או אליפות עולמית, אין לנו אף מתקן שמאפשר דבר כזה.

מיכאל מלכיאור: פעמים רבות זה גורם לירידה בהישגים כי כשיש לך אליפות בין לאומית משקיעים בדרך כלל במיוחד ומכינים תקציבים מיוחדים שתמיד זורמים לעניין אבל כשאין אז זה נופל ומתדרדר.

מיכאל מלכיאור: אני מוכרח להגיד שעל אף העבודה הטובה מאוד שאני רואה שהוועד האולימפי עושה הוא לא יכול להיות מנותק מכל התשתית והכנת רקע מילדות ומגרשים והכנות כשזה מגיע לרמה האולימפית אז בוודאי שיש לזה קשר הדוק עם הרקע.

מיכאל מלכיאור: אבל בישיבה הזאת בכל זאת לא נעסוק בדבר הזה אלא בהכנות.

מיכאל מלכיאור: אני מבקש שנתחיל עם יושב ראש הוועד האולימפי שייתן לנו סקירה על מה שיש ועל מה שחסר.

מיכאל מלכיאור: אחר כך נשמע ממנהל היחידה לספורט הישגי כמה מדליות נקבל באולימפיאדה, כמה זהב, כסף, ארד.

מיכאל מלכיאור: בוודאי שיש גם תוצאות לאליפויות השנה בכל מיני תחומים.

מיכאל מלכיאור: נשמע על כך וכמובן גם מחברי הכנסת שבינתיים הגיע לפחות רביעייה ויכול להיות שיצטרפו עוד.

מיכאל מלכיאור: כמובן נשאל שאלות ונעיר הערות.

מיכאל מלכיאור: אני רוצה שתראו בנו, כפי שגם היה בעבר, שותפים מלאים למאמצים שלכם גם מול הממשלה.

מיכאל מלכיאור: יש פה פרשה שאנחנו חייבים לפתור אבל אני מציע שיושב ראש הוועד האולימפי יפתח בדברים הכלליים ובדברים הפרטניים שאתה צריך עכשיו כדי למלא את התפקיד שלך לא מול הממשלה אלא במטרות האחרות.

צביקה ורשביאק: ראשית תודה רבה שהזמנתם אותנו.

צביקה ורשביאק: בהזדמנות זו אני מבקש שלהבא, ואני מניח שתהיינה לנו כמה פגישות בשנה האולימפית, לשבת במשרדים שלנו ובמכון וינגייט על מנת שנוכל להגיש לכם גם מצגת שגם מעודדת את אותם עובדים שעוסקים בעניין שיידעו שיש מי שמתחשבים בהם ובאים ושומעים.

צביקה ורשביאק: אני בטוח, מניסיון העבר היה שכשהגיעו חברי הכנסת למשרדים שלנו ולמשרדים של היחידה - קיבלנו מדליות אחרי זה, אז כנראה שיש לזה השפעה.

מיכאל מלכיאור: אני שמח לשמוע שיש לחברי הכנסת השפעה חיובית בתחום.

צביקה ורשביאק: אז כדאי מאוד שלא נקלקל את המסורת הזו, אנחנו רוצים להביא מדליות ותעזרו לנו.

צביקה ורשביאק: זו גם הזדמנות להודות על התמיכה שבישיבה הקודמת סיכמנו מה חסר לנו ובאמת התמיכה שלכם והפניה לראש הממשלה - - -

מיכאל מלכיאור: ולשר האוצר.

צביקה ורשביאק: שר האוצר אבל היום לא נזכיר את שמו, סייע לנו לקבל את השלמת ה-10 מיליון שהבטיח לנו ראש הממשלה.

מיכאל מלכיאור: אני רק מזכיר לחברי הוועדה שהייתה לנו ישיבה לפני כשנה ואז לא הוקצבה עדיין שום הקצבה מיוחדת מהממשלה לנושא ותבענו שה-10 מיליון שהיו לפני המשחקים האולימפיים הקודמים שיתנו השנה גם את זה.

מיכאל מלכיאור: אחר כך נפגשנו פה בוועדה עם שר האוצר וגם מול משרד האוצר, משרד ראש הממשלה והם קיבלו החלטה להעביר את ה-10 מיליון ל-2007.

מיכאל מלכיאור: מה שחסר, ואני רוצה רק להזכיר את זה, קיבלו החלטה, העבירו את הכסף אבל הוא לא הועבר לוועד האולימפי.

מיכאל מלכיאור: הוא נמצא באיזושהי צנרת ובינתיים אנחנו לקראת סוף השנה.

מיכאל מלכיאור: זה המצב?

צביקה ורשביאק: אמת.

צביקה ורשביאק: התקציב של ההכנות האולימפיות הן בסביבות 27 מיליון ₪.

צביקה ורשביאק: 15 מיליון מתקציב ממשלתי בהם ה-5 מיליון ועוד 10 מיליון תוספת שקיבלנו.

צביקה ורשביאק: עד היום קיבלנו כ-5 מיליון.

צביקה ורשביאק: חסר סדר גודל של 10 מיליון שעדיין לא קיבלנו.

צביקה ורשביאק: כשבאנו בטענות למשרד ראש הממשלה הוא אמר: 6 מיליון העברנו כבר במאי או ביוני ואת היתר נעביר עד סוף השנה.

צביקה ורשביאק: אנחנו עדיין לא קיבלנו.

צביקה ורשביאק: רוב הכסף הוא לא לספורטאים.

צביקה ורשביאק: קיימנו שיחה עם השר שאמר שאנחנו צודקים והוא ידאג שזה יעבור במהרה.

צביקה ורשביאק: כנ"ל מנכ"ל המשרד שגם אמר שיבוא לפה, לצערי הוא לא הגיע.

צביקה ורשביאק: אנחנו פונים לוועדה לפנות למשרד המדע, התרבות והספורט ולהעביר את הכספים האלה.

צביקה ורשביאק: גם אם צריך להעביר לחברות פרטיות שנותנות לנו שירותים כמו הדר יוסף שמתאמנים שם, יש לנו חוזה של מיליון ומאתיים אלף שקל.

צביקה ורשביאק: יושב פה מנהל מכון וינגיט, כמה חייבים לך?

אורי שפר: 940,000 שקל חייבים לו ועד היום לא הביאו לו.

אורי שפר: המטווח האולימפי מתפרק.

אורי שפר: יש לנו 3 ספורטאים אולימפיים, המקום היחידי שיש לנו להתאמן זה שם.

אורי שפר: תקצבנו אותו ב-400,000 שקל, הוא לא קיבל גרוש עד היום.

אורי שפר: צריך לזכור אנחנו לא בגרמניה ולא בשוויץ.

אורי שפר: בשביל לנסוע להתאמן על מתקן אחר צריך לעלות על מטוס.

אורי שפר: זה לא שמישהו עולה על רכבת ואחרי שעתיים יש לו מתקן אחר.

אורי שפר: אצלנו זה אחרי יום מגיעים למתקן אחר, עם כל מה שכרוך בזה.

אורי שפר: אנחנו רוצים שיתאמנו בארץ ולא כל פעם יתנו להם להתאמן ולא יתנו להם להתאמן.

מיכאל מלכיאור: צבי, אותנו שכנעת, אנחנו נקבל החלטה ונפעל.

מרינה סולודקין: יש פה נציג של משרד המדע והספורט?

דוד מלכא: אני סגן ראש מנהל הספורט במשרד המדע, התרבות והספורט.

מיכאל מלכיאור: אתה יכול להסביר את הנקודות?

דוד מלכא: בוודאי.

דוד מלכא: קיבלנו ממשרד האוצר גם 6 מיליון וגם 4 מיליון, סך הכל 10 מיליון.

דוד מלכא: כל ה-10 מיליון הגיעו אלינו.

דוד מלכא: בנוסף ל-10 מיליון יש לנו עוד כ-3 מיליון שהשלמנו מהתקציב שלנו לטובת ההכנות האולימפיות.

מיכאל מלכיאור: איפה נעלמו ה-2 מיליון?

דוד מלכא: אני לא יודע על 2 מיליון.

דוד מלכא: אני יודע שהתוכנית שהגשנו לאוצר בזמנו כשהם ביקשו מאיתנו לגבי ה-10 מיליון איך תהיה החלוקה, הגשנו תוכנית על 13 מיליון שקל.

צביקה ורשביאק: בתקציב האורגינלי היו 6 וחצי מיליון.

צביקה ורשביאק: כשהופענו אצל ראש הממשלה הם הכריזו על 5 מיליון.

צביקה ורשביאק: חשבנו שנקבל את ה-5 פלוס מה שאנחנו משיגים ונסתדר.

צביקה ורשביאק: עכשיו אני שומע פעם ראשונה ששני מיליון ₪ נעלמו.

יצחק גלנטי: את ה- 3 מיליון קיבלת?

דוד מלכא: רציתי לציין שאנחנו לא מעבירים ולו אגורה לוועד האולימפי כי כשניסינו להעביר לפני כשלוש שנים את הכסף לוועד האולימפי -יש מה שנקרא ועדת חריגים באוצר שאמרה שגוף נתמך לא יתמוך כלומר שהוא לא יכול לשמש כצינור להעברת כסף ןלכן הכספים שאנחנו מעבירים אנחנו מעבירים אותם ישירות לאיגודי הספורט או לגופים הרלוונטיים כגון מכון וינגיט שיושב פה ולכן כך זה מתבצע.

דוד מלכא: דרך אגב, לא כללתי כאן את הכסף שמגיע למכון וינגייט.

דוד מלכא: זאת אומרת שאם אוסיף את הכסף שמגיע להכנות האולימפיות למכון וינגייט זה עובר את ה-15 מיליון.

מיכאל מלכיאור: כל הכסף שהגיע אליכם העברתם?

דוד מלכא: בוודאי.

דוד מלכא: אתן עכשיו סקירה מפורטת.

דוד מלכא: שמעתם כמובן על המערכת שנקראת מרכבה ואני הוצאתי את הנתונים האלה "על השקל".

דוד מלכא: יש 2 אפשרויות: אחת של תמיכה והשנייה של הסכם.

דוד מלכא: יושב כאן המנהל של היחידה לספורט השגי גילי לוסטיג ויחד איתו ובהמלצתו וביחד עם הצוות של איגודי הספורט אמרנו להם שיש לצוות הבכיר של ה-40 ספורטאים שעשויים להגיע לאולימפיאדה, לא ידענו מי בדיוק אבל הערכנו.

דוד מלכא: יש מה שנקרא סגל זהב וסגל מיוחד והקצינו לכך 6.4 מיליון מתוך התקציב הזה ואמרנו להם: תעשו את המקסימום מבחינת התוכנית.

דוד מלכא: לא יש לנו תקציב תתכווצו לתקציב אלא ההיפך.

דוד מלכא: ומתוך ה-6.4 מיליון - המערכת חייבה את התקנה הזו ל-5 מיליון ו-198.

דוד מלכא: יש רזרבה של מיליון ו-244 ולא במקרה כיוון שהתוכניות משתנות.

דוד מלכא: לפתע נצטרך עוד ספורטאי אולימפי בדרגה הגבוהה, לפתע צריך עוד מחנה אימון.

דוד מלכא: כנראה גם מתוך המיליון ו-244 נגיע לניצול של כמעט כל הסכום.

דוד מלכא: כלומר מבחינת ה-40 ספורטאים שהתוכנית שלהם, כולל המאמן שלהם, לנסוע לחו"ל, הטיסות, השהיה מתוקצבים 100%.

דוד מלכא: אין לנו שום בעיה גם להשלים עם המיליון ו-244.

צביקה ורשביאק: את זה אנחנו מקבלים.

דוד מלכא: יש עוד 4 סעיפי תקציב להוציא את מכון וינגייט שאחר כך אזכיר גם אותו.

דוד מלכא: יש סכום של כמיליון שקל שאנחנו מעבירים, גם איגודי ספורט וגם קרנות, לתשלום בגין מלגות לספורטאים.

דוד מלכא: הקרן הבכירה ביותר נקראת קרן עידוד ספורטאים והיא משותפת גם לוועד האולימפי.

דוד מלכא: בתחילת השנה ביקשו 500,000 שקל.

דוד מלכא: כל ה-500.000 שקל האלה מחויבים.

דוד מלכא: כשאני אומר מחויב זאת אומרת שהמערכת אישרה 500,000 שקל.

צביקה ורשביאק: שילמה אותם כבר?

דוד מלכא: מתוך זה שולם 288,673 שקלים.

דוד מלכא: זה הסכום ששולם לקרן.

דוד מלכא: היתרה זה רק עניין של פרוצדורה.

דוד מלכא: מגישים דוח ביניים ואנחנו מעבירים את היתר.

דוד מלכא: אין לנו שום בעיה להשלים את החצי מיליון כבר מחר בבוקר.

דוד מלכא: יש קרן לקידום ספורט נכים שגם שם הקצינו 179,297, מתוך זה שילמנו 103,000 וכן הלאה.

דוד מלכא: יש עוד איגודים שהגישו בקשה כיוון שזה תקנת תמיכה.

צביקה ורשביאק: מה זה קשור להכנות האולימפיות?

דוד מלכא: בנוסף לספורטאים הבכירים יש דרג ב' ודרג ג' והם מקבלים סכומים שבין 10,000 ל-20,000 שעוזר להם לתת תמיכה.

מיכאל מלכיאור: דוד, אני תוהה מה שאני שומע פה.

מיכאל מלכיאור: יש פה פער גדול.

מיכאל מלכיאור: אם מבטיחים סכום של 15 מיליון ממשלתית מה שראש הממשלה הבטיח להכנות האולימפיות, אז זה לא כולל מה שאתה שולח לדרג ג' לאיזה איגוד.

מיכאל מלכיאור: זה כסף שלא קשור לזה.

אבשלום וילן: או שתגיש לנו את זה כתוב או שתסביר לנו את העיקר.

אבשלום וילן: יש 15 מיליון.

אבשלום וילן: אמרת שיש 13 ו-2 למכון וינגייט.

אבשלום וילן: זה מה שאני מבין כרגע מהסיפור.

אבשלום וילן: עזוב אותי מג' וב'.

אבשלום וילן: יש סגל מיוחד וסגל זהב, את זה אני רואה כרגע בדפים שקיבלנו ממרכז המידע שבאוגוסט 2007 יש 83 ספורטאים בסגל הרחב ביותר שהם מועמדים.

אבשלום וילן: תראה לי איך מתחלק התקציב, מה השנה, מה בשנה הבאה ואיך הצינור הזה נפתח.

צביקה ורשביאק: ואיך הגעתם ל-6,8 מיליון ב-2006 ול-3 מיליון ב-2007 בשנה אולימפית.

צביקה ורשביאק: זאת שערורייה.

צביקה ורשביאק: עכשיו אני מבין למה המנכ"ל לא הגיע.

דוד מלכא: אני מדבר אך ורק ל-2007.

דוד מלכא: לסגל הבכיר 6.4 מיליון.

דוד מלכא: לקרן 700,000 שקל.

יצחק גלנטי: אמרת 500 קודם.

דוד מלכא: כולל נכים.

צביקה ורשביאק: תעזוב את הנכים, דבר על ההכנות האולימפיות.

יצחק גלנטי: מר מלכא, אתה מחזיק פה ערימה של ניירות.

יצחק גלנטי: זה סודי?

יצחק גלנטי: מדוע זה לא יכול להיות מוכן לישיבה בצורה גלויה?

אבשלום וילן: הישיבה הזו נקבעה לפני חודשיים.

אבשלום וילן: יש שר ספורט בישראל ויש לו מנכ"ל ולא יכול להיות שרק אתמול הם קיבלו נייר.

אבשלום וילן: אני זוכר מספרים טוב אבל אני לא מסוגל להבין דבר וחצי דבר מהצורה שבה אתה מציג כי זה לא ממוקד לפי הפרמטרים.

אבשלום וילן: תן לי בסדרי גודל.

אבשלום וילן: 15 מיליון, 2 מיליון למכון וינגיט שהוא לא קיבל מתוכם 900,000.

אבשלום וילן: 1,1 מיליון העברת לו, 900,000 הוא עוד לא קיבל.

דוד מלכא: אני אמשיך.

דוד מלכא: הסיוע למרכזי האימונים האולימפיים, 2 מיליון ו-141.

צביקה ורשביאק: נתנו אותם או בתקציב?

דוד מלכא: כשאני נוקב בסכום זאת אומרת שהמערכת חייבה את התקציב.

צביקה ורשביאק: מרכזי האימונים קיבלו את הכסף או לא קיבלו?

דוד מלכא: מתוך 2 מיליון ו-140 קיבלו מיליון ו-343.

דוד מלכא: אנחנו ב-9 חודשים וזה סדר גודל שמגיע - - -

אבשלום וילן: מה זה מרכזי האימון?

דוד מלכא: כמו למשל מכון וינגייט שיש בו מרכז אימון.

מיכאל מלכיאור: אבל מכון וינגיט אמרת שזה תקציב נפרד זה לא כלול בזה.

דוד מלכא: בנוסף הוא גם מקבל מהסעיף הזה.

דוד מלכא: ויש לנו את מרכז האולימפי להחלקה על הקרח.

אבשלום וילן: החלקה על הקרח זה לא בבייג'ין, זה באולימפיאדה אחרת, לא?

אבשלום וילן: ה-15 מיליון זה גם ספורט חורף?

דוד מלכא: כן.

צביקה ורשביאק: כמה קיבל המטווח?

דוד מלכא: 900,000.

צביקה ורשביאק: קיבל?

דוד מלכא: לא, על הנייר.

דוד מלכא: מתוך זה קיבל 62,000.

צביקה ורשביאק: ניירות יש לנו מספיק.

דוד מלכא: אני מסביר את הפרוצדורה.

דוד מלכא: כשאתה מחייב תקנה אתה לא נותן את כל הכסף, אתה נותן לפי קריטריונים.

צביקה ורשביאק: אבל לא נתת להם כלום.

דוד מלכא: 62,000.

דוד מלכא: למה אתה צועק?

צביקה ורשביאק: אני צועק כי כואב הלב.

דוד מלכא: 62,000 נתנו מתוך 90,000.

צביקה ורשביאק: הם צריכים לקבל 400,000 שקל.

דוד מלכא: אמרתי שזו תקנת תמיכה ובתקנת תמיכה מגיעים הפרמטרים ומחלקים לפי הפרמטרים, לא לפי מה שאתה רוצה.

צביקה ורשביאק: רבותי, אנחנו קיבלנו 10 מיליון על סמך תוכנית מסודרת שהגשנו לראש הממשלה.

צביקה ורשביאק: כך הוצאנו וכך התחייבנו.

צביקה ורשביאק: עכשיו באים ועושים כל מיני משחקים.

דוד מלכא: רק לסיים עם שני הסעיפים הבאים.

דוד מלכא: יש הכנות אולימפיות שזה ליתר של הספורטאים שזה בתקנת תמיכה, 2 מיליון ו-141.

דוד מלכא: ומאמנים שאנחנו משתתפים בשכר של אך ורק ה-40 ספורטאים שנמצאים בזהב במיוחד- מיליון ו-645.

דוד מלכא: זה סך הכל סדרי גודל.

דוד מלכא: אם אתם רוצים לצלם את המסמך הזה אין בעיה.

מיכאל מלכיאור: מתוך ה-13 מיליון, כמה יצאו, לא התחייבו, כמה יצאו?

דוד מלכא: 5 מיליון.

מיכאל מלכיאור: 5 שולם מתוך 13.

מיכאל מלכיאור: אז איך אתה אומר שהוצאתם את כל מה שצריך להוציא?

מיכאל מלכיאור: לא יכול להיות שאם אנחנו עכשיו בסוף חודש ספטמבר.

מיכאל מלכיאור: נשארו בשנה הנוכחית עוד 3 וחצי חודשים.

מיכאל מלכיאור: אתה אומר: הוצאנו את הכל.

מיכאל מלכיאור: אני בכל זאת רואה שהפער במספרים הוא לא כל כך גדול כמו שהבנתי בתחילת דבריך.

דוד מלכא: ברגע שאמרתי 13 מיליון, מתוך ה-13, 12 מיליון המערכת מחויבת.

דוד מלכא: כלומר כתוב שם שהכסף אמור להגיע לגוף בגין פעולה מסוימת.

דוד מלכא: למה זה לא משולם?

דוד מלכא: משתי סיבות.

דוד מלכא: לדוגמא עם ההכנות האולימפיות של ההסכם.

דוד מלכא: ברגע שהספורטאי חוזר מהנסיעה או ממש בדרך הם מדווחים על ביצוע ואנחנו מעבירים את הכסף וגיל לוסטיג יושב כאן ויודע שזה עובד כמו שעון שוויצרי.

דוד מלכא: זאת אומרת שאם הג'ודו נמצא בברזיל, ברגע שהוא חוזר, 24 שעות הוא מדווח, הוא מקבל את הכסף.

דוד מלכא: אם הוא מתמהמה אז הוא מתמהמה.

אבשלום וילן: הג'ודו זה זה שבית המשפט שלח מיוחד לשם?

צביקה ורשביאק: כן.

אבשלום וילן: וזה מתנהל בהתאם לכללי הספורט ההוגן?

אבשלום וילן: אני קורא בעיתונים ובבג"ץ שיש מאמן א' ומאמן ב' ומי ששייך לקליקה הזאת נוסע, לתפארת מדינת ישראל.

אבשלום וילן: היו אצלי הורים הייתי בשוק.

אבשלום וילן: אחרי זה ראיתי שבג"ץ פסק לזכותם.

אבשלום וילן: אמרתי בשנות ה-50 היו מרכיבים את נבחרת ישראל בכדורגל חצי הפועל חצי מכבי 1 בית"ר, ככה היו מנהלים.

אבשלום וילן: עכשיו אותו דבר רק שזה קבוצת מוישה, קבוצת יעקב וככה זה עובד לתפארת מדינת ישראל וככה שולחים ספורטאים שצריכים להגיע לאולימפיאדה.

צביקה ורשביאק: לאולימפיאדה לא שולחים ככה ספורטאים.

אבשלום וילן: צביקה, מה שאני שמעתי, כל מי שאחראי על זה בספורט, זו בושה וחרפה.

מיכאל מלכיאור: לא אכפת לי שנדון בנושא הג'ודו שהוא קרוב מאוד לליבי.

מיכאל מלכיאור: אבל בואו נעשה את זה מסודר.

מיכאל מלכיאור: אני עדיין לא מבין, אם אתם צריכים להוציא 13 מיליון על מחולק על פני השנה לפי ההסכם גם עם הוועד האולימפי, לפי תוכנית עבודה.

מיכאל מלכיאור: 5 מיליון מתוך 13 נדמה לי שזה לא מגיע ל-75%.

מיכאל מלכיאור: יושב פה יושב ראש הוועד האולימפי ואומר לך שהכסף שצריך לעבור לא עובר ויש פה פער מאוד גדול ואומר שספורטאים לא יכולים בגלל זה להתאמן וזה דבר לא טוב.

מיכאל מלכיאור: אנחנו 11 חודש לפני המשחקים האולימפיים והספורטאים לא מתאמנים בגלל שלא משלמים.

מיכאל מלכיאור: יש פה פער גדול מאוד שאני חושב שכדאי שהתקשורת ביניכם תעבוד יותר.

מיכאל מלכיאור: הייתי מצפה שבשלב הזה של השנה כבר הוצאתם 10 מיליון.

דוד מלכא: אין לנו בעיה להוציא את כל הכסף.

דוד מלכא: הכדור נמצא אצל האיגוד.

דוד מלכא: אתן לך דוגמא.

דוד מלכא: דיברת עכשיו על נוהל תקין.

דוד מלכא: אם נאמר איגוד השיט אומר, זו המאמנת שלי ואין לה תעודה.

דוד מלכא: ובמבחני התמיכה כתוב שתינתן תמיכה למאמן רק אם יש לו תעודת מאמן - - -

צביקה ורשביאק: כמה מקרים כאלה יש?

צביקה ורשביאק: זה אולי 60,000 שקל בשנה.

דוד מלכא: הכדור נמצא אצלם, לא אצלנו.

דוד מלכא: אנחנו מוכנים לשלם ברגע שעומדים בכל הקריטריונים או חזרו מנסיעה, התשלומים זורמים בצורה הכי מהירה - - -

יצחק גלנטי: מה זה חזרו מנסיעה?

צביקה ורשביאק: הספורטאים מקבלים אבל כל אותם אלו שמסביב לא מקבלים.

צביקה ורשביאק: וינגיט לא מקבל, הדר יוסף לא מקבל, המטווח לא מקבל.

דוד מלכא: אני אדבר על וינגיט.

דוד מלכא: לווינגיט יש לנו 2 מיליון ו-300 שממתינים להעברה בין תקנות למעלה מ-3 חודשים.

דוד מלכא: אז אולי הוועדה כאן תתערב ותגיד לוועדת הכספים או לאוצר שיבצעו את העברה הזאת ואז הוא יקבל את הכסף.

מיכאל מלכיאור: אמרת שיש התחייבות לכל הסכום?

דוד מלכא: זה בנוסף.

דוד מלכא: מתוך ה-2 מיליון ו-300 יש 900,000 שקל שחייבים משנה קודמת פלוס עוד מיליון ו-400 שצריך להעביר למכון וינגייט.

מיכאל מלכיאור: למה אתם חייבים כסף משנה קודמת?

דוד מלכא: כיוון שבשנה הקודמת היינו בתפר בין משרד החינוך.

דוד מלכא: לא היו מוכנים לאשר את ההסכם שהיה לנו עם המכון.

מיכאל מלכיאור: בשנה הקודמת לא הייתם במשרד החינוך.

מיכאל מלכיאור: משרד המדע והספורט הוקם כבר עם תחילת הקדנציה הזאת בחודש מאי, יוני 2006.

מיכאל מלכיאור: ומה זה קשור לתשלום לוינגיט?

צביקה ורשביאק: זה התחכמויות.

דוד מלכא: בכדי לעשות פיצוי של הדבר הזה.

דוד מלכא: מתוך ה-9 מיליון שהעברנו השנה למכון, אני לא מדבר על ה-2 שחייבים.

דוד מלכא: העברנו כבר 7 מיליון.

אורי שפר: צריך לעשות הפרדה.

אורי שפר: יש תמיכה מהמדינה במרכזים האולימפיים בכלל ובמכון וינגיט בפרט, הוא מרכז לאומי, לבין ההכנות האולימפיות.

אורי שפר: יש כמה בעיות.

אורי שפר: בעיה אחת שאני לא מציע לדון בה כאן אבל אני מבקש מהיושב ראש לקיים פה פעם אחת דיון – איך זה מרכזים אולימפיים כמו הדר יוסף, כמו המרכז לשיט בקיסריה, כמו המתקן האולימפי בהרצלייה, המתקן האולימפי להחלקה על הקרח בצפון, מכון וינגייט - כל הזמן לפני קריסה.

אורי שפר: זה לא תקין במדינה מתוקנת.

אורי שפר: אז או שכל המנהלים לא יודעים לנהל או שהמדינה לא מתקצבת אותם כפי שצריך.

אורי שפר: מכון וינגייט שנחשב למכון הלאומי של ישראל כשהוא מקבל 12% מתקציבו ממדינת ישראל וצריך לגייס 88 אחוז מתקציבו בכוחות עצמו – אין לזה אח ורע באגודה ציבורית במדינת ישראל גם לא הפילהרמונית, גם לא הקמארי וגם לא הבימה לא מסוגלים לגייס סכום כזה.

אורי שפר: זה המקום שצריך להעמיד את השירותים שלו לספורטאי ההישג וגם לספורטאי התשתיות של מדינת ישראל.

אורי שפר: זה דיון בפני עצמו.

אורי שפר: הדבר המהותי לרגע זה הוא שבאמת נשאלת השאלה איך המדינה חושבת שמכון שגם כך קשה לו והיא יודעת, ובהזדמנות זו אני רוצה להודות למדינה על תמיכתה במכון לאורך ציר הזמן.

אורי שפר: היא תומכת כל הזמן ועושה לדעתי מה שהיא יכולה במשאבים שיש לה אבל גם לה אין מספיק משאבים.

מיכאל מלכיאור: זו שאלה שכבר תיתן לנו לטפל.

אורי שפר: אני רק מדבר על תקציב מינהל הספורט.

מיכאל מלכיאור: לגבי תקציב מינהל הספורט אתה צודק במאה אחוז.

דוד מלכא: תקציב ההכנות לא נפגע כבר שנים אבל לנו כל הזמן מורידים.

אורי שפר: 940,000 שקל שמגיע למכון וינגיט, אנחנו כבר הוצאנו על זה 60,000 שקל ריבית בבנק.

אורי שפר: זה אנומליה בשנה אולימפית.

אורי שפר: בשנה אולימפית במקום שיהיו לך משאבים עודפים לצרכים מיוחדים שמתפתחים תוך כדי תנועה שלא תצטרך להיתקע בבירוקרטיות אלא מייד תזרים כספים – אתה פתאום מגייס בבנק 60,000 שקל משיכת יתר כדי לממן את המדינה.

אורי שפר: זה לא תקין.

אורי שפר: יחד עם זה בשנה הזאת נתן המינהל למכון וינגיט ולמיטב ידיעתי גם למוסדות אחרים שציינתי קודם, מייד בתחילת השנה 65% מגובה התמיכה שצוינה.

צביקה ורשביאק: אף מתקן אולימפי לא קיבל חוץ מוינגיט, שלא יהיו אי הבנות.

אורי שפר: אני ציינתי מה שאני יודע ואני חושב שזה מפנה יוצא מהכלל לטובה שאפשר לנו בתחילת השנה לעבוד בצורה נורמלית.

אורי שפר: נכון לרגע זה המחסור של ה-2,3 מיליון שקל שדודו דיווח עליהם מחזירים אותנו לתחילת השנה כאילו שלא נעשה שום דבר.

אורי שפר: כלומר מה שעשו טוב בתחילת השנה מקלקלים כבר 3 חודשים אז יש בעיה.

אורי שפר: דוגמא קטנה לעניין הכנות אוליפיות.

אורי שפר: בהמלצת היחידה לספורט הישגי ובהסכמה של יושב ראש הוועד האולימפי והוועד האולימפי החליטו להביא למכון וינגיט 3 מתקנים ייחודיים לצורך השבחת הליך ההכנות האולימפיות לביג'ין.

אורי שפר: אחד זה מתקן גובה לאימונים בתנאי גובה, זה מתקן שיכול ליצור מצב של דילול חמצן בחדר, מצב היפוקסי.

אורי שפר: השני זה מתקן ויודקס של הערכת תפקודי שריר ופיתוח כוח שריר.

אורי שפר: אין מתקן כזה בישראל ברמה הזאת.

אורי שפר: אתמול מכבי ת"א כדור סל עשו את הבדיקות שלהם במתקן הזה, ושלוש, שדרוג חדר כושר ההישגי שמשרת אך ורק ספורטאי הישג לפי החלטת היחידה לספורט הישגי.

אורי שפר: תוך כדי תנועה אחרי שהמועצה להימורים הסכימה לממן את מרבית הדברים, אנחנו השגנו קצת תורמים, פתאום התברר שכדי לעשות את החדר גובה צריך להוציא מהקופה עוד 40 או 50 אלף שקל שזה כמה מתקנים ולשפץ את החדר.

אורי שפר: מאיפה אתה לוקח את הסכומים האלה?

אורי שפר: אז אם אין לך את זה וכל הזמן מאחרים לך וזה גם לא נלקח בחשבון בתחילת השנה כי זה תוך כדי תנועה, למי אתה פונה?

אורי שפר: אתה לא רוצה לפגוע בהכנות אולימפיות.

אורי שפר: אז אתה מוציא את הכסף ואחרי זה אתה נשאר בלי כסך ואתה עוד פעם חייב הרבה כסף.

אורי שפר: המצב הזה הוא לא נכון כי צריך לתקצב את המוסדות האלה בצורה אחרת.

מיכאל מלכיאור: הבנתי.

מיכאל מלכיאור: חברת הכנסת מרינה סולודקין, בבקשה.

מרינה סולודקין: עצוב מאוד לשמוע את מצב הספורט הישראלי כי אולימפיאדת 2008 בביג'ין היא כרטיס ביקור ויש לזה גם חשיבות פוליטית למדינת ישראל.

מרינה סולודקין: מה שראיתי זה שהבירוקרטיה מטרפדת את ההכנות לאולימפיאדה ואנחנו לא יכולים לאפשר את זה.

מרינה סולודקין: שמעתי את הדיווח של משרד המדע והספורט ומה שאני רואה זה שבפרוצדורות של העברת הכסף הם מיותרים.

מרינה סולודקין: אולי אנחנו צריכים כאן בוועדה ביחד עם משרד האוצר לחשוב.

מרינה סולודקין: יש ועדה אולימפית ואין להם כסף.

מרינה סולודקין: יש עוד 10 חודשים לאולימפיאדה, אולי צריך לתת להם בצורה ישירה או לעשות ועדה אולימפית על יד משרד ראש הממשלה כי יש חשיבות רבה לדבר הזה וחבל מאוד.

מרינה סולודקין: אני מבינה את מצב הספורטאים וגם כששומעים שלא מממנים את מתקני הספורט באותו רגע אני נזכרת שכבאים לא מממנים בצורה נכונה.

מרינה סולודקין: חסר לנו משהו.

מרינה סולודקין: יש ליקויים רבים בפרוצדורות הפיננסיות.

אבשלום וילן: אני רוצה להבין משהו.

אבשלום וילן: יש פה נהלים שבכלל לא ברורים.

אבשלום וילן: אם אנחנו שנה לפני האולימפיאדה וספורטאים מתאמנים וכו'.

אבשלום וילן: יש מצב שהבירוקרטיה הממשלתית בודקת כל דבר בשבע עיניים, בינתיים הספורטאים כבר התייבשו 5 פעמים רק הזמן עובר.

אבשלום וילן: למה אין איזושהי סירקולציה או משהו מראש.

אבשלום וילן: תפקידכם לדעת אם למאמנת יש תעודה או לא.

אבשלום וילן: את זה לוסטיג צריך לבדוק.

אבשלום וילן: מה פתאום אתם בעסק הזה?

אבשלום וילן: אני נזכר עכשיו שגם דיויד בלאט שאתמול הביא לרוסיה את אליפות אירופה גם פה לא יכול היה לאמן בגלל כל מיני שטויות.

אבשלום וילן: זה מזכיר עיירה יהודית גלותית מהמאה ה-19.

אבשלום וילן: במצב שאני שומע פה, עוד לא התחלנו את הדיון, אני לא רואה מדליה אחת ואם נשיג משהו זה יהיה על אף הממסד הבירוקרטי ועוד נצטרך לערב את בג"ץ שכמו שהוא שולח לברזיל ספורטאים לאליפות העולם הוא גם יצטרך להתערב בביג'ין כי אלה יריבו אחד עם השני.

אבשלום וילן: מוכרחים לעשות לזה סוף.

מיכאל מלכיאור: אני מבקש ממך לא על חשבון דברים שאתה שומע וכשלים פה לרדת על העיירות היהודיות שאמנם במאה ה-19 לא הביאו מדליות אולימפיות בגלל שלא היו מדליות אולימפיות בכלל אבל בתחילת המאה ה-20 לפני השואה אני יכול לספר לך על הרבה מאוד מדליות אולימפיות בכירות מאוד שבאו מתוך תכנון ומחשבה תחילה בעיירות היהודיות האלו.

מיכאל מלכיאור: אז רק התיקון הקל הזה שאני מקווה שאתה מקבל.

מיכאל מלכיאור: אבל הדברים לצערי מתנהלים פה, כואב לי שאנחנו מדברים על דבר כל כך חשוב וזה באמת כסף קטן, זה צחוק שאנחנו בכלל עוסקים בזה.

מרינה סולודקין: על מה אנחנו בכלל מדברים?

מרינה סולודקין: על 10 מיליון.

אבשלום וילן: אנשי וינגייט היו צריכים להיות במגרשים ולדאוג שהספורטאים יעבדו וישלמו להם את הכל והפקידות עם כל הכבוד הייתה צריכה לדחוף את מה שאושר.

אבשלום וילן: אני חבר ועדת כספים 8 שנים ועוד לא ראיתי פעם אחת ועדת כספים בנושא הזה.

אבשלום וילן: ראש הממשלה שלזכותו ייאמר, בניגוד לפעם קודמת הוא אפילו מתקשר אחרי שמפסידים ומברך את הספורטאים ואת המאמנים.

אבשלום וילן: יפה מצידו.

אבשלום וילן: אז הוא כבר אישר את הכסף, למה צריך - - -

צביקה ורשביאק: הכסף כבר עבר אליהם, הם אומרים שזה הגיע אליהם.

אבשלום וילן: הכל בירורטיה, הכל כשלים, המאמנת עם תעודה, בלי תעודה, הספורטאי קפץ, לא קפץ.

אבשלום וילן: זה לא עניינכם - - -

דוד מלכא: אתה צודק אבל היועצת המשפטית לא תיתן לנו.

אבשלום וילן: אבל עם כל הכבוד היועצים המשפטיים לא עולים על המסלול ולא קופצים במוט.

מיכאל מלכיאור: אבל אבו, אתה תהיה הראשון לדעת, וזה צודק, אני פה רוצה גם להגן על דוד, אם היועץ המשפטי לא מאפשר העברה הוא לא יכול לעשות העברה.

מיכאל מלכיאור: נכון שהוא לא קופץ - - -

אבשלום וילן: אבל צריך לשחרר את החסמים האלה.

אבשלום וילן: למה הם צריכים לבזבז את זמנם בשטויות האלה?

אבשלום וילן: תדאגו להפעיל את הספורטאים.

מיכאל מלכיאור: לכן אנחנו עושים את הישיבה כי כואב לי לשמועת את זה ואני רוצה לדעת גם איפה בדיוק הכשל כי זה שמביאים דוגמא אחת זה לא אומר שזו בדיוק הנקודה.

צביקה ורשביאק: הגשנו תקציב ב-15 מיליון לאן הם מיועדים.

צביקה ורשביאק: על סמך זה גם אישרו לנו את ה- 10 מיליון.

מיכאל מלכיאור: יש בינך לבין שר הספורט הסכמה לאן הכסף צריך להגיע?

צביקה ורשביאק: השר אומר, אני מסכים איתך, לא ייתכן, אני אדאג שזה יעבור.

צביקה ורשביאק: אבל עברו כבר חודשיים.

צביקה ורשביאק: יש תוכנית ברורה ומסודרת ויותר מזה, כשהיה פחות כסף יש גם הצעה שהציע המשרד כמה לקבל, שיש יותר כסף ומתקנים הוא הוריד.

צביקה ורשביאק: בזמנו הוא ביקש 3 מיליון.

מרינה סולודקין: אני מבקשת ישיבה עם שר הספורט.

מיכאל מלכיאור: אנחנו נציב זמן למשרד שלך לסדר את הדבר הזה כי אתם אחראים על זה, לא משרד האוצר, לא משרד ראש הממשלה.

מיכאל מלכיאור: יש את משרד המדע והספורט שהוא אחראי ומופקד מטעם הממשלה לעשות את זה.

מיכאל מלכיאור: אם אתם לא מסוגלים לעשות את זה אז תסגרו את המשרד ונעבוד ישירות רק עם משרד ראש הממשלה ומשרד האוצר.

מיכאל מלכיאור: אם אתם חושבים שאתם מסוגלים לעשות את זה - - -

דוד מלכא: בוודאי.

מיכאל מלכיאור: את הישיבה הבאה נצטרך לעשות עם השר אבל אני רוצה שזה יסודר לפני הישיבה הבאה.

מיכאל מלכיאור: לא יכול להיות שאנחנו יושבים פה ויש עיכובים כאלה גדולים על סכומים שכבר חייבים משנה קודמת.

מיכאל מלכיאור: אני יכול להבין שיש פה ושם איזה תקל.

מיכאל מלכיאור: נגיד וינגיט זה מוסד שאתם לא חוששים שאין בו מינהל תקין וכו'.

מיכאל מלכיאור: אז מה מעכב?

דוד מלכא: הסברתי לך.

דוד מלכא: אנחנו מגישים בקשה להעברה תקציבית.

דוד מלכא: אם האוצר לא מעביר את זה לוועדת הכספים לאישור העברה תקציבית, אני אמרתי לך ש-3 חודשים מבחינתי, אורי שפר יודע, שהעברתי להעברה תקציבית.

צביקה ורשביאק: אבל 13 מיליון אישרו לכם.

מיכאל מלכיאור: אתם באותה ממשלה?

דוד מלכא: בוודאי.

מיכאל מלכיאור: אז מה קורה כאן?

דוד מלכא: שיהיה כאן נציג האוצר ויסביר למה הוא לא מעביר.

מיכאל מלכיאור: שיעלה שר הספורט עם שר האוצר.

אבשלום וילן: אם הוא היה רוצה הוא מטלפן לאוצר, מטלפן אלי, אני כבר הייתי יושב על קובי הבר למה אתה לא מביא את זה לוועדת כספים ותוך שבועיים עושים הכל.

אבשלום וילן: מה זה השטויות האלה?

צביקה ורשביאק: את ה 13 מיליון יש, למה לא מעבירים אותם?

אבשלום וילן: אתה צריך לעשות סקנדל.

אבשלום וילן: אני חושב שעד סוף ספטמבר צריך לגמור את הסיפור הזה.

אבשלום וילן: לא מנהל מכון וינגיט ולא מנהל היחידה לספורט הישגי ולא הוועד האולימפי צריכים להסתובב פה כל הזמן ולרדוף אחרי הגרושים.

אבשלום וילן: הם צריכים להכין את הספורטאים, צריכים לבדוק שהמערכת עובדת.

אבשלום וילן: מה שקורה פה זה מגוחך.

אבשלום וילן: סיפורי מעשיות.

אבשלום וילן: בוועדת כספים יש היום ישיבה.

אבשלום וילן: תאמין לי שאם הייתם עובדים כמו שצריך היינו מעבירים את זה.

אבשלום וילן: מה הבעיה עם קובי הבר לטפל?

צביקה ורשביאק: אני מבקש שיתנו את הכספים שביקשנו, לא שהם החליטו.

צביקה ורשביאק: כספים שביקשנו למתקנים האולימפיים.

צביקה ורשביאק: אני לא יכול להסתכל לו בעיניים, אני לא יכול להסתכל למטווח בעיניים כי כל פעם אומרים, נסתדר, עוד שבוע, עוד שבועיים.

איציק לארי: אני נציג המועצה להסדר הימורים בספורט.

איציק לארי: יש עוד תחומים משמעותיים שעוברים עידן לטובת ההכנות לאולימפיאדה, גם למתקנים וגם ישירות לוועד האולימפי ולקרן לעידוד ספורטאים.

איציק לארי: אם אתם רוצים לשמוע גם את הסכומים האלה כדי להשלים את התמונה, בבקשה.

מיכאל מלכיאור: אבל אתם העברתם את מה שהייתם צריכים להעביר.

צביקה ורשביאק: הם לא בעיה.

אבשלום וילן: אתם לא הבעיה.

אבשלום וילן: אני הולך עכשיו לוועדת כספים.

אבשלום וילן: אני מוכן להיות הנאמן שלכם.

אבשלום וילן: בכל בעיה הכי קטנה לדבר ישירות עם יושב ראש הוועדה ולראות שהדברים האלה יעברו.

אבשלום וילן: הסיפורים על בירוקרטיה זה מגוחך.

דוד מלכא: אני אעביר את זה למנכ"ל.

אבשלום וילן: אני מציע שתקבע ישיבה מייד אחרי החג כדי שנעקוב אחרי זה.

צביקה ורשביאק: ומה עם הכספים שעברו כבר בוועדת הכספים?

צביקה ורשביאק: הם לא מועברים.

מיכאל מלכיאור: כמה מה-13 נמצא אצלכם?

דוד מלכא: כל ה-13.

מיכאל מלכיאור: אז זו לא בעיה של ועדת כספים.

צביקה ורשביאק: יש לו את כל ה-15.

דוד מלכא: אמרתי לכם, הכדור נמצא אצל כל האיגודים.

דוד מלכא: אם האיגוד ידווח על - - -

צביקה ורשביאק: הדר יוסף זה איגוד?

דוד מלכא: הדר יוסף נפסל כיוון שהוא חברה.

צביקה ורשביאק: אנחנו שוכרים שירותים מחברה שאתה משלם לה.

אבשלום וילן: זו חברה לתועלת הציבור?

דוד מלכא: לא.

דוד מלכא: ברגע שהיא לא מלכר"ית, נתנו לה שנתיים, אמרו: תקימו עמותה שנתיים.

דוד מלכא: יקימו עמותה יקבלו את הכסף.

צביקה ורשביאק: עיריית תל אביב לא רוצה להקים עמותה והיא אומרת: יש לי מתקן, אתה רוצה להשתמש – תשלם.

צביקה ורשביאק: אמרתי: בסדר, נעשה חוזה.

צביקה ורשביאק: עכשיו צריך לשלם את זה.

צביקה ורשביאק: אם זה היה אדם פרטי לא היו משלמים?

אבשלום וילן: אתה יכול להעביר ישירות לעיריית תל אביב, לא דרכם?

צביקה ורשביאק: זה לא לעירייה, זה לחברה.

צביקה ורשביאק: שיעביר לוועד האולימפי.

דוד מלכא: זה רעיון להעביר לעיריית תל אביב - - -

צביקה ורשביאק: למה לוועד האולימפי לא להעביר ולעירייה כן?

צביקה ורשביאק: הרי אנחנו שותפים במתקן אותו דבר.

צביקה ורשביאק: זו ההתחכמות נגד הוועד האולימפי, זו התשובה.

יצחק גלנטי: למעשה הוועדה האולימפי לפי זה מנוטרל לחלוטין.

מיכאל מלכיאור: בכמה כסף מדובר שם?

צביקה ורשביאק: מיליון ו-200,000 שקל שם.

צביקה ורשביאק: יש 400,000 למטווח.

אבשלום וילן: למה המטווח לא מקבל?

דוד מלכא: כבר אמרתי שזו תקנת תמיכה.

דוד מלכא: בתקנת תמיכה כל אחד מציג את הפעילויות שלו.

דוד מלכא: צריכות להיות אמות מידה לחלק את הכסף.

מיכאל מלכיאור: צריך כנראה להיכנס כאן

מיכאל מלכיאור: פרטנית לכל סעיף וסעיף כי אני רואה פה שבכל סעיף זה סיפור אחר.

מיכאל מלכיאור: אם יש לכם הסכם להעביר למטווח 400,000 שקל.

דוד מלכא: אין לנו הסכם.

צביקה ורשביאק: זה התקציב שהגשנו לראש הממשלה.

מיכאל מלכיאור: לפי התקציב שסוכם עם השר, עם ראש הממשלה ואתה מדבר על סכום לגמרי אחר, אתה מדבר על 90,000.

דוד מלכא: נכון כי זו תקנת תמיכה.

דוד מלכא: מהי תקנת תמיכה?

דוד מלכא: הגופים האלה כמו המתקן קליעה, כמו ההחלקה על הקרח כמו מכון וינגיט - כל אחד מדווח על הפעילות שלו, על מספר השעות של השימוש ובהתאם למספר שעות השימוש מחולקת ההקצבה.

מיכאל מלכיאור: אבל לא יכול להיות פער כזה.

דוד מלכא: הם חושבים שזה 400.

דוד מלכא: יש אמות מידה.

דוד מלכא: אם נשנה את אמות המידה, נרכיב את זה בצורה אחרת.

מיכאל מלכיאור: זאת אומרת אין הסכמה בין הוועד האולימפי לבין יחידת הספורט לגבי חלוקת הכספים, זה מה שאתה אומר.

דוד מלכא: תקנת התמיכה הזו שנקבעה לפני 4 שנים הופצה לכל הגופים כולל הועד האולימפי.

דוד מלכא: כל מי שהיה מעוניין העיר את ההערות שלו וכך הנוהל של קביעת אמות מידה ומבחני תמיכה.

דוד מלכא: ולפי מבחני התמיכה כך מחולקת התקנה הזו.

דוד מלכא: התקנה הזאת מחולקת כבר 3 או 4 שנים במתכונת הזאת והיא לא מחולקת בגלל שאנחנו אומרים, זה יקבל כך וזה אחרת אלא לפי הפעילות שלהם.

דוד מלכא: הפעילות במטווח האולימפי היא יחסית דלה ביחס למכון וינגיט ודלה ביחס להדר יוסף.

מיכאל מלכיאור: זה לא חשוב כרגע.

מיכאל מלכיאור: אנחנו לא יכולים לשפוט בדבר הזה.

מיכאל מלכיאור: אני רק מבקש מכם, תשבו ביחד, מיידית, תסכימו מה הסכומים שצריכים לעבור.

מיכאל מלכיאור: ברור שצריך לעשות את הדיווחים וצריך לעשות הכל בצורה הכי תקינה אבל אם יש חוסר הסכמה בבסיס הדבר, אם יש בעיה של הדר יוסף, אתם יודעים שאי אפשר בלי הדר יוסף ואין שום מתקן חליפי אז צריך לפתור את זה.

מיכאל מלכיאור: לא חוכמה להגיד: היועץ המשפטי אינו מאשר.

מיכאל מלכיאור: אז מה?

מיכאל מלכיאור: אתה מצפה מכל מי שהולך לאתלטיקה לא להתאמן?

מיכאל מלכיאור: אתה אחראי.

דוד מלכא: אתה צודק.

דוד מלכא: ההתעלמות של הדר יוסף, נתנו להם ארכה לא של חודש אלא של שנתיים, בואו תקימו עמותה.

דוד מלכא: הם לא חזרו אלינו ואמרו: אין אפשרות, בוא נפתור את הבעיה.

דוד מלכא: במקום זה השאירו את זה כך.

צביקה ורשביאק: יחייבו את הגוף?

צביקה ורשביאק: איזה חוצפה זו בכלל?

מיכאל מלכיאור: למה אתה לא מגיע לפיתרון?

צביקה ורשביאק: כי הם לא רוצים.

מיכאל מלכיאור: אנחנו בשנה אולימפית.

מיכאל מלכיאור: ברור שצריך את הדר יוסף, יש אלטרנטיבה להדר יוסף?

דוד מלכא: בוודאי שהמתקנים שם נחוצים.

מיכאל מלכיאור: אם אין לך אלטרנטיבה אז תפתור את הבעיה.

מיכאל מלכיאור: תשב יומם ולילה עד שהבעיה תיפתר.

מיכאל מלכיאור: צריך להעביר לעיריית תל אביב תעביר לעיריית תל אביב.

מיכאל מלכיאור: תגיע איתם לסיכום אבל אל תשב על מיליון ו-200,000 שקל שאתה יודע שהם נחוצים בשביל הספורטאים האתלטים ותגיד: יש בעיה משפטית.

דוד מלכא: המתקן לא נסגר, לידיעתך המתקן הוא 50% הוועד האולימפי ו-50% עיריית תל אביב והוועד האולימפי עשה הסכם עם הדר יוסף ואמר: אל תדאג, אנחנו מקבלים כסף מהטוטו וכל מה שנשיג מתמיכה נפחית לך את הסכום.

דוד מלכא: זאת אומרת, אין פה בעיה של חוסר כסף.

דוד מלכא: הנתון הזה מאוד חשוב כי הדר יוסף מתקיים.

דוד מלכא: אין פה בעיה שסגרו את המתקן והספורטאים לא מתאמנים.

צביקה ורשביאק: בגלל שאנחנו לוחצים, אנחנו מתחייבים לשלם שם.

צביקה ורשביאק: מה זה: אין פה בעיה?

צביקה ורשביאק: העירייה צריכה לתת את אותו סכום שנותן הוועד האולימפי.

צביקה ורשביאק: העירייה הפסיקה לשלם כי אמרו: תתחילו לשלם אז גם אנחנו נשלם.

מיכאל מלכיאור: אני יכול לבקש מכם?

מיכאל מלכיאור: תשבו ביחד עד שיצא עשן לבן,

צביקה ורשביאק: המנכ"ל של הוועד האולימפי ישב איתו, כל שבוע סיפור אחר.

צביקה ורשביאק: ההוכחה הברורה, הם לא תקצבו את זה בכלל.

צביקה ורשביאק: הדר יוסף מופיעה באפס.

צביקה ורשביאק: הכל סיפורים.

דוד מלכא: ברור שזה באפס, הסברתי למה.

צביקה ורשביאק: אם מחר נרצה לעשות בריכת שחייה בווינגיט, לא יוכלו לתת ונשכור אצל גוף פרטי בריכת שחיה, לא נשלם עבורו?

צביקה ורשביאק: אני לא מבין את זה.

צביקה ורשביאק: המדינה לא שוכרת ומשלמת?

צביקה ורשביאק: כשלא רוצים אז לא.

צביקה ורשביאק: זה מאוד פשוט.

מיכאל מלכיאור: המדינה לא קונה שירותים מחברות פרטיות?

צביקה ורשביאק: בוודאי שכן.

מיכאל מלכיאור: לפי קריטריונים.

דוד מלכא: המדינה קונה שירותים אבל במקום שיש בו תמיכה אי אפשר להחליף את זה כשירותים וכבר קיבלנו הערות מדוח מבקר המדינה על מה שהיה עם מכבי תל אביב.

דוד מלכא: אם האופציה היא אופציה של תמיכה אז צריך ללכת עם זה עד הסוף.

דוד מלכא: לכן אני מקבל את ההערה שצריך לשבת ולחשוב על פיתרון עד שיצא עשן לבן.

צביקה ורשביאק: אבל מדברים על זה כבר 4 חודשים.

מיכאל מלכיאור: מאחר ואני יודע שאתם צריכים לטפל גם בשר הספורט הסיני שנמצא כעת בארץ ואתם מברכים על בואו, הוא האיש הכי חשוב השנה, תן לנו בבקשה את התמונה ואחר כך נקבל את ההחלטות הנחוצות ונתקדם הלאה.

גיל לוסטיג: כמו שציינת, אם אנחנו מדברים על סין ועל בייג'ין אז המשחקים האולימפיים שייפתחו ב-8.8.2008 בשעה 8 בערב יהיו מאוד אטרקטיביים ולפי כל הסימנים שבדרך הם הולכים להיות המשחקים האולימפיים הגדולים והמרשימים ביותר, לפחות מנקודת המבט הנוכחית.

גיל לוסטיג: בשביל הסינים לקיים את המשחקים האולימפיים יש לזה משמעויות רבות אחרות לא רק ספורטיביות אלא לאומיות, כלכליות, חברתיות ואין ספור נושאים אחרים שמאוד חשוב להם להצליח בהם.

גיל לוסטיג: וכמובן חשוב להם מאוד להצליח במשחקים עצמם.

גיל לוסטיג: עצם זה שזה קורה שם גם למדינות שסביבן מאוד חשוב להצליח במשחקים האולימפיים בביג'ין, וזה יפן וקוריאה.

גיל לוסטיג: אני מספר לכם את כל הפתיח הזה כי כבר במשחקי אתונה, כשאנחנו משווים אותם למשחקי סידני, המדינות האירופאיות שאנחנו שייכים אליהן זכו ב-30 מדליות פחות ממה שעשו בסידני.

גיל לוסטיג: כבר באתונה היה פיחות של 30 מדליות במדליות של מדינו אירופה ו-20 מתוך ה-30 האלה הלכו למדינות המזרח.

מיכאל מלכיאור: ירידה ב-30 מדליות זה לא הרבה.

גיל לוסטיג: זה הרבה מאוד.

דוד מלכא: כמה מדליות יש בסך הכל?

גיל לוסטיג: כמעט אלף מדליות, 302 מדליות זהב.

גיל לוסטיג: כבר באתונה המדליות הלכו לכיוון המזרח.

מיכאל מלכיאור: זה לא רק באתונה, זה התפתחות של עולם הספורט.

מיכאל מלכיאור: ברור כשהמשחקים בסין יש להם עניין כמו בכל מקום שעושים בו.

צביקה ורשביאק: גם דרום קוריאה עושים מאמץ כדי שהסינים לא ישיגו אותם.

גיל לוסטיג: דרך אגב, הקפיצה הכי גדולה במשחקים האולימפיים האחרונים הייתה של היפנים, לא של הסינים.

גיל לוסטיג: היפנים שילשו את מספר מדליות הזהב שלהם והכפילו את מספר המדליות הרגיל שלהם.

מיכאל מלכיאור: כבר לפני 12 שנה הסינים עשו את פריצת הדרך הראשונית.

גיל לוסטיג: כבוד היושב ראש, גם אתה בפתיח שאלת: כמה מדליות אנחנו מביאים.

גיל לוסטיג: לכן אני אומר, המטרות חייבות להיות ריאליות.

גיל לוסטיג: אסור לחשוב שהולכים לאסוף אותן בשוק בביג'ין.

גיל לוסטיג: להשיג מדליה זה מאוד קשה ולכן המטרות והיעדים שאנחנו מציבים הם ריאלים ואנחנו מכוונים לבין מדליה אחת לשתיים, ולשישה שמונה גמרים.

גיל לוסטיג: אנחנו מצפים שאחת מהמדליות תהיה זהב.

גיל לוסטיג: אני יכול להגיד לך שפחות מאתונה ששם היה לנו מישהו שמסומן שצריך להביא את הזהב ולשמחתנו הוא עמד בצפי, זה אותו גל פרידמן.

גיל לוסטיג: אין לנו ספורטאי שאנחנו מסמנים אותו בצורה כל כך מובהקת למשחקים האולימפיים האלו אבל יש לנו בהחלט הרבה דברים מאוד טובים.

גיל לוסטיג: אתמול התחילה אליפות עולם בהתעמלות אומנותית ויש לנו לראשונה שם סיכוי לקבוצה להגיע למשחקים האולימפיים ואנחנו רואים בזה אולי את ההי לייט החשוב ביותר של המשלחת.

צביקה ורשביאק: בעניין הקבוצה הייתה לנו בעיה קשה מאוד.

צביקה ורשביאק: התחרות היחידה שבה עשרת הראשונים עוברים לאולימפיאדה היא ביום כיפור ביוון.

צביקה ורשביאק: ברגע שהסתבר לנו שהתחרות ביום כיפור התחלנו לטפל שיזיזו אותנו למוצאי יום כיפור.

צביקה ורשביאק: אמרו לנו כן כן אבל בסוף שמו אותנו בשעה ארבע ושבע דקות לתחרות שזה ביום כיפור עצמו.

צביקה ורשביאק: הצעקות שלנו לא עזרו.

צביקה ורשביאק: נפגשנו עם יושב ראש הוועד האולימפי היווני והוא אמר לנו: אל תדברו על יום כיפור כי יש גם אנטישמים.

צביקה ורשביאק: אם ברור שלא תתחרו יש מדינות שמתחרות וישמחו לזה כי אמרנו שאנחנו לא נתחרה.

צביקה ורשביאק: ואותו יושב ראש אולימפי יווני הזיז כך שהתחרות מתחילה בשש וחצי בערב במקום בשלוש והבנות שלנו יתחרו במוצאי יום כיפור.

אורי שפר: יוצא מהכלל, אין מילים.

צביקה ורשביאק: לא האמנו שנצליח עד שהגיעה הרשימה.

מיכאל מלכיאור: יפה.

גיל לוסטיג: זה בנות שמתאמנות 8 שעות ביום 6 ימים בשבוע.

גיל לוסטיג: אם הן תצלחנה זו תהיה פעם ראשונה שתהיה לנו במשלחת רוב לספורטאיות וזה בהחלט דבר מעודד.

גיל לוסטיג: אתן לכם סקירה מהירה ענף ענף ואז גם אומר מי המועמדים שלנו.

גיל לוסטיג: באתלטיקה יש לנו ספורטאי על בשם אלכס אוורבוך שסיים עכשיו מקום שביעי באליפות העולם.

גיל לוסטיג: הוא כבר עשה שני גמרים אולימפיים.

מיכאל מלכיאור: אם יש לו יום טוב.

גיל לוסטיג: הוא לא מועמד למדליה.

גיל לוסטיג: אני אומר את זה בכנות.

גיל לוסטיג: כמובן שביום טוב, יש לו יכולת להסתדר יותר טוב בתנאים קשים, אני חושב שהוא ספורטאי ענק, 2 מדליות באליפויות עולם, 2 מדליות זהב באליפויות אירופה כך שהוא באמת ספורטאי במלכת הספורט.

גיל לוסטיג: אם הוא יעשה גמר שלישי אני רואה בזה הצלחה גדולה מאוד לענף.

גיל לוסטיג: יש לנו ספורטאי צעיר בשם ניקי פלי.

גיל לוסטיג: הוא קפץ כבר 2.30 מ', זכה בהישגים מאוד יפים גם בבוגרים וגם בנוער, סגן אלוף עולם לנוער בבייג'ין עצמה.

גיל לוסטיג: השנה האחרונה הוא קצת נסוג אבל אנחנו בהחלט מאמינים בו ונמשיך לתמוך בו.

גיל לוסטיג: יש לנו מרתוניתסט שיהיה הספורטאי המבוגר ביותר במשלחת.

גיל לוסטיג: מדהים הסטאין הזה, זו תופעת טבע, הוא כבר עשה את הקריטריון באליפות העולם באוסקה.

גיל לוסטיג: אם שאלת אותי על הזהב אז הענף הבא שאני מזכיר, ג'ודו ושיט זה שני הענפים הבולטים וכשמדברים על מדליה אחת או שתיים זה צריך לבוא מהענפים האלה.

גיל לוסטיג: אחת חייבת לבוא מהשיט והיא תבוא ואחת צריכה לבוא מהג'ודו.

גיל לוסטיג: אם אתה שואל אותי נכון להיום למרות שהיום קצת קשה להגיד כי הוא פצוע אבל אנחנו עדיין מאמינים שאריק זאבי הוא בעל הסיכויים הטובים ביותר נכון להיום לחזור עם זהב.

גיל לוסטיג: השנה הוא גם זכה במדליית ארד באליפות אירופה ובטורניר בהמבורג שבו השתתפו כל הטובים הוא זכה מקום ראשון וניצח את כל היריבים הקשים שלו וזה אומר שביום נתון הוא יכול לנצח את כולם.

גיל לוסטיג: אבל היום הוא פצוע והוא לא היה באליפות העולם בג'ודו.

גיל לוסטיג: בג'ו'דו יש לנו שניים בינתיים, גל יקותיאל במשקל של 60 קילו שגם הוא מדליסט ארד באליפות אירופה וגם הוא מתאושש מפציעה.

גיל לוסטיג: אני מאמין שיהיו לנו 3, 4 ספורטאים.

גיל לוסטיג: אנחנו בהחלט מוטרדים מרמת הבנות ואנחנו לא מתעלמים מזה.

גיל לוסטיג: יש לנו דור חדש של צעירות שעומדות על המקום ואנחנו בהחלט בודקים מה קורה עם נושא הבנות.

גיל לוסטיג: אבל ג'ודו, למרות התקופה הלא טובה שלו אנחנו בהחלט מאמינים בו.

גיל לוסטיג: היום מתחילה אליפות העולם בהיאבקות שגם היא מהווה קריטריון.

גיל לוסטיג: אנחנו בהחלפת משמרות.

גיל לוסטיג: כל התותחים של הענף פרשו, אחד שהיה אלוף עולם גוצ'ה צ'צשווילי, יורי סצ'יק ומיכאל ביילין פרשו.

גיל לוסטיג: יש היום דור חדש, הוא הרבה פחות טוב ובינתיים בענף הזה אנחנו לא צופים גדולות.

גיל לוסטיג: טקוונדו ענף בפריחה בלתי רגילה.

גיל לוסטיג: הבאנו מאמן ברמה מאוד גבוהה, אחד מ-3 המאמנים הטובים ביותר בעולם הצטרף לצמד מאמנים ישראלים שגם הם מעולים.

גיל לוסטיג: הקריטריון הבין לאומי בטקוונדו הוא מאוד קשה.

גיל לוסטיג: באליפות אירופה יש 8 משקלים.

גיל לוסטיג: באולימפיאדה יש 4 משקלים כי זה ענף חדש ולא נתנו לו הרבה מקומות.

גיל לוסטיג: להשיג את הקריטריון מאוד קשה.

גיל לוסטיג: יש בסוף החודש במנצ'סטר בסוף החודש הזה.

גיל לוסטיג: אנחנו מאמינים שיהיה לנו לפחות לוחם טקוונדו אחד שהסיכויים הטובים הולכים לשני חבר'ה שאחד היה חמישי באליפות העולם האחרונה וזה יחיעם שרעבי במשקל עד 58 קילו.

גיל לוסטיג: יש לנו את תום חובב במשקל 68 קילו, תום ממשפחת חובב המפורסמת.

גיל לוסטיג: התעמלות אומנותית הפך להיות אחד מ-3 הענפים הבולטים בנוסף לקבוצתי.

גיל לוסטיג: יש לנו לפחות אחת, אירה ריסלזון שלעניות דעתנו הולכת לקראת היסטוריה ולהיות הראשונה שעולה לגמר אולימפי בבודד.

גיל לוסטיג: זה מאוד קשה, זה 4 תרגילים, חיבור שלהם.

גיל לוסטיג: היום היא מדורגת מקום שישי באליפות העולם שהתחילה אתמול.

גיל לוסטיג: ויש ילדה צעירה שהיא בסגל 2012 שנכון להיום מדורגת מקום 13.

מיכאל מלכיאור: הם בעיקר עולים?

גיל לוסטיג: הם גדלו בארץ אבל כן, כולם עולים מחבר העמים.

גיל לוסטיג: התעמלות מכשירים, הזכרת מועמד למדליה, יש לנו בחור צעיר שכבר פעם שנייה ברציפות עולה, שתילוב שעשה עכשיו מקום חמישי באליפות העולם במכשיר בודד בקרקע שזה משהו בלתי רגיל ומי שמסיים חמישי יכול כמובן לסיים גם קודם.

גיל לוסטיג: אלו החוברות שלפניכם, תדעו שהכל כתוב, המטרות מסומנות מראש, גם התוכניות המקצועיות, גם הקריטריונים האולימפיים, הכל כתוב מראש ואני משאיר את החוברות לכם למי שירצה.

גיל לוסטיג: טניס ענף מוביל.

גיל לוסטיג: יש לנו לפחות 3 חבר'ה שיהיו במשחקים האולימפיים.

גיל לוסטיג: אחת זו שחר פאר שמדורגת גבוה בעולם ובאמת עשתה 2 רבעי גמר, גם באוסטרליה הפתוחה וגם בארצות הברית.

גיל לוסטיג: יש לנו את הצמד אנדי רם ויוני ארליך, צמד מעולה שגם ביום נתון יכול לחזור עם מדליה, יכול לנצח כל אחד.

גיל לוסטיג: טריאתלון יש לנו ספורטאי אחד שמתמודד, עדיין לא היה לנו אף פעם.

גיל לוסטיג: סיף יש לנו שני מועמדים טובים מאוד.

גיל לוסטיג: קיאקים גם הוא ענף שקצת בשקיעה אחרי מיכאל קלגנוב שלא הייתה אליפות עולם ואליפות אירופה ולשמחתנו גם משחקים אולימפיים שהוא לא חזר עם מדליה.

גיל לוסטיג: גם שם יש החלפת משמרות.

גיל לוסטיג: צרפנו למיכאל קלגנוב בחור צעיר, חייל שהוא יהיה החונך שלו והם עשו השנה התקדמות מאוד יפה, הם היום מקום שישי בעולם ודווקא השנה הייתה להם נסיגה ויכול לקרות מצב שאולי אפילו לא יהיה לנו נציגים.

גיל לוסטיג: קליעה יש דור חדש, הזכרנו את זה קודם, יש 2 קלעים צעירים, דורון אגוזי וגיל סירקוביץ.

גיל לוסטיג: אנחנו מקווים שגם גיא סטריק יעמוד בקריטריון האחרון שנותר לו.

גיל לוסטיג: שמחיה אומנותית, יש לנו צמד, דואט מאוד מוכשר שאנחנו מקווים שיעשו את הקריטריון, אנסטסיה טושקוב ואינה יופה או ויקה.

גיל לוסטיג: ענף שחזר לחיים זה שחיה.

גיל לוסטיג: יש לנו בהחלט מועמדים טובים אבל שם בשלב זה אנחנו לא רואים יותר מחצי גמר, אפילו לא גמר.

גיל לוסטיג: בענף השיט שהוא ענף שגם השנה עשו את התוצאה הבולטת ביותר, גידי קליגר ואודי גל חזרו עם מדלית ארד באליפות עולם, זו מדלית ארד שנייה ברציפות שלהם כך שאנחנו בהחלט חושבים שהם מסוגלים לחזור עם מדליה.

גיל לוסטיג: יש את הצמד שחזר להפליג ביחד ניקי פורליצקי וורד בוסקילה שהן מועמדות, הן כבר חזרו לשמינייה הראשונה בעולם ואם הן תמשכנה לעבוד כמו שצריך גם הן מסוגלות לחזור עם מדליה.

גיל לוסטיג: כך שיש לנו 5, 6 מועמדויות למדליה ומהן אני מקווה שתהיה לנו מדליה אחת או שתיים.

גיל לוסטיג: בדרך כלל זה בין 3 ל-4 מועמדות זוכים באחת או שתיים.

גיל לוסטיג: אני מאמין שנעשה ולמרות רואי השחורות אני מאמין שתהיה לנו משלחת טובה שתביא הרבה כבוד למדינת ישראל.

מיכאל מלכיאור: אנחנו נמצאים בעיצומה של השנה האולימפית.

מיכאל מלכיאור: קיבלנו דיווח עדכני למצב.

מיכאל מלכיאור: לגבי מצב הספורטאים אנחנו מקווים שיצליחו.

מיכאל מלכיאור: זה עניין של הכנה נכונה והשקעה נכונה בתשתיות הראשוניות.

מיכאל מלכיאור: זה דבר שאנחנו צריכים בצורה הרבה יותר יסודית לעשות שיקול איך אנחנו משנים את התשתיות הראשוניות ואת ההכנות מגיל בית ספר ולתת את המשקל ליחידה לספורט כמו שהיה ראוי למדינה שאין שום ספק שהיהלום שבכתר אלו המשחקים האולימפיים.

מיכאל מלכיאור: השנה לעומת השנה המקבילה, לא היה לנו זהב או כסף בשנה לפני האולימפיאדה באליפויות עולם.

מיכאל מלכיאור: פעם קודמת כן היה.

מיכאל מלכיאור: זה כמובן יכול להיות צירוף מקרים.

מיכאל מלכיאור: אנחנו בהחלט מקווים שהיעד שהצבת פה שלפחות נשיג את היעד הזה.

מיכאל מלכיאור: אנחנו מודים על הדיווח.

מיכאל מלכיאור: לגבי הנושא הבירוקרטי, זה בלתי נסבל.

מיכאל מלכיאור: אתם חייבים לפתור את הדברים האלה.

מיכאל מלכיאור: לא יכול להיות שאנחנו מקבלים פה החלטה של הוועדה וראש הממשלה ושר האוצר נענים להחלטה ויש את התקציב ולא מעבירים מכל מיני סיבות טכניות, בירוקרטיות, משפטיות.

מיכאל מלכיאור: לא מרימים ידיים.

מיכאל מלכיאור: פותרים את הבעיה.

מיכאל מלכיאור: אני מבקש לקבל דיווח ישירות ממך דוד מלכא ומהמנכ"ל.

מיכאל מלכיאור: אנחנו נכתוב למנכ"ל ולשר לגבי העניין הזה.

מיכאל מלכיאור: אני רוצה לקבל דיווח כל שבוע.

מיכאל מלכיאור: אני דורש שתוך שבועיים תפתרו את הבעיות הבירוקרטיות ואני אקבל דיווח ואשלח את הדיווח לכל חברי ועדת הספורט.

מיכאל מלכיאור: חייבים לפתור את זה.

מיכאל מלכיאור: אם יש דברים שאתם לא מסוגלים לפתור אז נטפל בגורמים שמעכבים.

מיכאל מלכיאור: אני לא רוצה עוד פעם לשמוע מיושב ראש הוועד האולימפי שכסף לא מועבר למתקנים ושהוא צריך במקום לעסוק בהכנת הספורטאים ובדברים העיקריים גם ברמה הבין לאומית, הוא צריך לעסוק ב-100,000 פה ו-100,000 שם שאלו דברים שכבר הוסכמו והכל כבר נמצא בהסכמים.

מיכאל מלכיאור: אני יודע שיש שר ספורט שהספורט מאוד מעניין אותו ומאוד חשוב לו וגם המנכ"ל שלך.

מיכאל מלכיאור: תפתרו את הדבר.

צביקה ורשביאק: שיעבירו את הכספים בהתאם לרשימה שהגשנו.

מיכאל מלכיאור: אם אנחנו רואים שתוך שבועיים זה לא נפתר נצטרך לעשות ישיבה עם השר והמנכ"ל וכו'.

מיכאל מלכיאור: אני מאוד לא רוצה להגיע לזה.

מיכאל מלכיאור: אני מביא בשמחה את השר והמנכ"ל לישיבות אבל לא בשביל לשבת על מתקן כזה או אחר שאתם יכולים ברמה הבירוקרטית לפתור את הדברים.

מיכאל מלכיאור: אני מקווה שהדברים מקובלים על חבר הכנסת גלנטי ועל הרב הלפרט שהצטרף אלינו בסוף הישיבה.

אורי שפר: ברשותך אני מצטרף להזמנה של יושב ראש הוועד האולימפי לוועדה לבוא לסיור בשטח במשרדי הוועד האולימפי בהדר יוסף, במכון וינגיט.

אורי שפר: אני חושב שטוב מראה עיניים מאלף מילים.

מיכאל מלכיאור: תפתרו את בעיות התשלומים ואחר כך נעשה את הסיור, שנה טובה.